ครม.เตรียมพิจารณาการจัดซื้อยาโมลนูพิราเวียร์เพิ่มเติมสำหรับรักษาผู้ป่วยโควิด-19
การประชุมคณะรัฐมนตรีวันนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุม โดยมีวาระสำคัญคือ กระทรวงพลังงาน เสนอร่างกฎกระทรวงกำหนดแบบและรายการบัญชีเกี่ยวกับปริมาณและสถานที่เก็บของน้ำมันเชื้อเพลิงแต่ละชนิดที่นำเข้ามาในราชอาณาจักร ซื้อ กลั่น ผลิต ได้มา จำหน่ายไปแล้วและที่เหลืออยู่ในแต่ละเดือน และแผนการนำเข้ามาในราชอาณาจักร ซื้อ กลั่น ผลิต หรือจำหน่าย ซึ่งน้ำมันเชื้อเพลิงของผู้ค้าน้ำมันตามมาตรา 7 กระทรวงคมนาคม เสนอขอความเห็นชอบการปรับหลักเกณฑ์การชดเชยผู้ได้รับผลกระทบด้านเสียงและการขยายกรอบวงเงินลงทุนโครงการก่อสร้างทางวิ่งเส้นที่ 3 ท่าอากาศยานสุวรรณภูมิ ในส่วนของงบประมาณสำหรับดำเนินการชดเชยผลกระทบด้านเสียง เนื่องจากโครงการก่อสร้างทางวิ่งเส้นที่ 3 ท่าอากาศยานสุวรรณภูมิของบริษัท ท่าอากาศยานไทย จำกัด (มหาชน) สำนักงานคณะกรรมการป้องกันและปราบปรามการฟอกเงิน เสนอร่างพระราชบัญญัติป้องกันและปราบปรามการฟอกเงินส่วนวาระการประชุมที่เกี่ยวข้องกับสถานการณ์โควิด-19 คณะรัฐมนตรีจะพิจารณาการจัดซื้อยาโมลนูพิราเวียร์ จำนวน 50,000 คอร์สการรักษา หรือ 2 ล้านเม็ด เพื่อใช้รักษาผู้ป่วยโควิด-19นอกจากนี้ ยังมีเรื่องร่างกฎกระทรวงกำหนดหลักเกณฑ์การลดเงินเพิ่ม (ฉบับที่ 3) พ.ศ.... ซึ่งเป็นร่างที่ได้หารือร่วมกับภาคเอกชนด้วย ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกำหนดฯ เพิ่มเติม พ.ศ. 2564 ในคราวประชุม ครั้งที่ 12/2564 และผลการพิจารณารายงานการพิจารณาศึกษา เรื่อง ข้อเสนอเชิงนโยบายการบริหารจัดการธุรกิจสายการบิน ธุรกิจสนับสนุน และบุคลากรการบินช่วงวิกฤติโควิด-19 ของคณะกรรมาธิการการคมนาคม วุฒิสภา ตลอดจนรายงานการประชุมด้านการป้องกันอาชญากรรมและความยุติธรรมทางอาญาในกรอบสหประชาชาติ ในช่วงสถานการณ์การแพร่ระบาดของโรคโควิด-19